# Club Patí Vila-sana

El Club Patí Vila-sana és un club esportiu de Vila-sana, al Pla d'Urgell, fundat el 2003, dedicat a la pràctica de l'hoquei sobre patins. Creat en el si de l'Associació de Famílies d'Alumnes de l'escola del poble, amb poc més de 700 habitants, com a proposta d'activitat extraescolar, és l'equip del municipis més petit que juga a l'OK Lliga femenina. Va pujar a la màxima categoria el 2017 i el 2018 va jugar per primera vegada la Copa de la Reina, arribant fins a semifinals al Pavelló de les Casernes de Vilanova i la Geltrú. En l'actualitat té onze equips i més d'un centenar de jugadores i jugadors.

## Història

El 2014, l'equip femení sub-16 va pujar per primera vegada al podi del Campionat d'Espanya de FEM 16, en tercer lloc, després de guanyar per 4-0 l'Alcorcón. El mateix any va debutar a la Nacional Catalana amb victòria a domicili, 3-5, davant l'Sferic de Terrassa.
Per a la temporada 2021-2022, el CP Vila-sana va iniciar un procés de renovació de la seva plantilla, inclòs el fitxatge de l'argentina Luciana Agudo, doble campiona del món i que formà part del conjunt groc vestint la samarreta amb el número 7, amb el propòsit d'acabar la lliga entre els quatre primers fet que dona accés a les competicions europees.
Des del 2005, compta amb el Centre de tecnificació per a jugadors i jugadores de la Territorial lleidatana mercè al conveni signat amb la Federació Catalana de Patinatge, acord que permet entrenar a Vila-sana les millors promeses, tant masculines com femenines de les categories alevina i infantil. A més, el CP Vila-sana té Cal Pau, la seva Masia particular, dues cases unides amb capacitat per a tretze noies en què hi conviuen diverses jugadores internacionals amb l'objectiu de formar-se i acabar triomfant al primer equip.
El 28 d'abril del 2024, les jugadores del Club Patí Vila-sana foren subcampiones d'Europa en la XVIII edició de la Lliga de Campions de la WSE femenina després de perdre a la tanda de penals contra el Club Patí Fraga al Pazo dos Deportes de Riazor, revalidant un subcampionat que ja havien assolit l'any anterior contra el Telecable Hockey Club. L'octubre de 2024, va aixecar el primer trofeu de la seva història amb la victòria obtinguda en la Final Four de la Supercopa d'Espanya.

## Palmarès

* 1 Supercopa d'Espanya: 2024-25

## Referències

* ↑ «Hoquei patins, un projecte de poble». 1món.cat. Arxivat de l'original el 2021-11-05. [Consulta: 5 novembre 2021].
* ↑ «El Vila-sana troba un patrocinador i podrà participar en la Copa de la Reina». Esport3, 05-02-2018. [Consulta: 5 novembre 2021].
* ↑ «El Vila-sana, tercer d'Espanya», 19-05-2014. [Consulta: 5 novembre 2021].
* ↑ «El Vila-sana debuta amb victòria en l'antesala de l'OK Lliga», 24-09-2014. [Consulta: 5 novembre 2021].
* ↑ «El Vila-sana fitxa Luchi Agudo, la millor jugadora del món», 15-04-2021. [Consulta: 5 novembre 2021].
* ↑ «Centre de tecnificació a Vila-sana fins al 2026». Segre, 28-10-2021. [Consulta: 5 novembre 2021].
* ↑ Martí, Joan. «Revolució a Vila-sana». L'Esportiu, 20-08-2021. [Consulta: 5 novembre 2021].
* ↑ «El Vila-sana cau als penals i torna a quedar-se a les portes del somni». Esport3, 27-04-2024. [Consulta: 28 abril 2024].
* ↑ JM. «El Vila-sana no completa la gesta i perd la final contra el Telecable (6-1)». L'Esportiu, 30-04-2023. [Consulta: 1r maig 2024].
* ↑ Camps, Albert. «El Vila-sana guanya el primer títol de la seva història». L'Esportiu, 20-10-2024. [Consulta: 20 octubre 2024].